DA Den Europæiske Unions Tidende CE 78/780

(2004/C 78 E/0831)

SKRIFTLIG FORESPØRGSEL P-3102/03

af Lissy Gröner (PSE) til Kommissionen

(17. oktober 2003)

Om: Diskriminering af kvinder i Kommissionens nye bedømmelsessystem

Kommissionen har indført et nyt bedømmelsessystem. Det er tilsyneladende sådan, at kvinder »straffes« med fratrækning af points under dette system, hvis de efter deres barselsorlov tager endnu et par måneders orlov til at passe deres nyfødte.

I henhold til de oplysninger, jeg råder over, får en kvindelig tjenestemand i Kommissionen ved tre måneders forældreorlov i den efterfølgende årlige bedømmelse trukket tre »Merit Points« fra, medens der ved for et år (=12 måneder) fratrækkes et anciennitetspoint.

I denne sammenhæng forekommer fratrækning af et point for hver måned CCP (orlov af personlige grunde) helt ude af proportion. Virkningen af denne overdrevne nedklassering varer i årevis (Rygsæksystemet), og de pågældende kvinder har stort set ingen mulighed for at indhente den.

Dette fratræk at points tyder på en diskriminering af kvinder og mødre, da langt flere kvinder end mænd på grund af fratrækket i forbindelse med CCP tager forældreorlov.

Fratrækket af Merit Points er for de pågældende kvinder sket med tilbagevirkende kraft, uden nogen form for forvarsel, og også for kvinder, der indgav deres ansøgning om CCP på et tidspunkt, hvor den relevante beslutning af 26. april 2002 endnu ikke var truffet.

1. Hvorledes skal dette fratræk af points ses i sammenhæng med de europæiske direktiver om lige muligheder for mænd og kvinder?

2. Hvorledes kan den af Kommissionen meget omtalte forening af arbejde og familie under disse omstændigheder realiseres?

3. Hvorledes kan der være en sammenhæng mellem henholdsvis CCP og »Merit«?

4. Er De orienteret om den model, Ulineær har indført, — Mum's CV, der bevirker, at kvindelige ansøgere med børnepasningsfravær for tildelt pluspoints, når de ansøger?

Svar afgivet på Kommissionens vegne af Neil Kinnock

(12. februar 2004)

Fratrækning af meritpoint i tilfælde af orlov af personlige årsager (»CCP«) sker i henhold til artikel 4, stk. 4, i Kommissionens afgørelse af 26. april 2002 om almindelige gennemførelsesbestemmelser til vedtægtens artikel 43. I denne artikel bestemmes det i øjeblikket, at det samlede pointtal for bedømmelsesperioden skal beregnes pro rata (i forhold til antallet af måneder, som bedømmelsen omfatter), hvis bedømmelsen kun omfatter en del af året. Ifølge fodnote 6 kan en sådan situation for eksempel opstå, »når den ansatte har haft tjenestefrihed af personlige årsager i en del af året«.

Som svar på det ærede medlems spørgsmål:

1. Selv om de direktiver, som det ærede medlem henviser til, er rettet til medlemsstaterne, og ikke til EU-institutionerne, indeholder vedtægtens artikel 40 tilsvarende bestemmelser. Det bestemmes heri, at et års tjenestefrihed af personlige årsager, som kan forlænges med et år ad gangen fire gange, kan gives til en tjenestemand til at passe et barn under fem år. Efter udløbet af denne tjenestefrihed af personlige årsager skal de pågældende tjenestemænd genindtræde i en stilling i den kategori eller tjenestegruppe, som svarer til deres lønklasse. Hvis Kommissionens forslag om ændring af vedtægten for tjenestemænd i De Europæiske Fællesskaber (1) vedtages (forslaget behandles for tiden af Parlamentet og Rådet), vil der i fremtiden blive indført to nye typer orlov: forældreorlov på op til seks måneder for hvert barn og familieorlov, hvor den samlede varighed ikke må overstige ni måneder i løbet af hele tjenestemandens ansættelse. Under disse orlovsperioder vil tjenestemændene bevare deres ret til beskæftigelse, deres ret til at avancere til højere løntrin og muligheden for at komme i betragtning til forfremmelse til en højere lønklasse, og de vil modtage et fast tilskud.

2. Den politiske udvikling, som er angivet ovenfor, bekræfter den betydning, som Kommissionen tillægger en forbedring af bestemmelserne om forening af arbejde og familieliv. I denne forbindelse tillader vedtægten, at kvinder tager barselsorlov i mindst 16 uger med mulighed for forlængelse i op til fire uger for ammende mødre. Disse perioder behandles, som om tjenestemanden var i aktiv tjeneste, og der foretages derfor ikke en pro rata-fratrækning af meritpoint.

3. Formålet med det nye evaluerings- og forfremmelsessystem er at give Kommissionen et objektivt middel til at bedømme hver tjenestemands kvalifikationer hvert år på grundlag af dennes tjenstlige indsats, kompetence og adfærd. Det er klart, at disse tre elementer bedst kan vurderes, mens tjenestemændene er i aktiv tjeneste i en af institutionerne eller stillet til rådighed for et andet organ. Der sker fratrækning af meritpoint for enhver tjenestemand eller anden ansat i Fællesskabet, mand eller kvinde, som tager orlov af personlige årsager, uanset om der er tale om børnepasning eller andre grunde.

4. Kommissionen er klar over, at forskellige organisationer i den offentlige og private sektor har forskellige bestemmelser for ansatte, som er gravide eller passer børn. Ved at vedtage ovennævnte forbedringer har Kommissionen bestræbt sig på at sikre ligeberettigelse, og den er klar over, at de nye bestemmelser nu kan sammenlignes med tilfredsstillende vilkår, som er opnået for ansatte i den offentlige sektor i medlemsstaterne.

Ud over disse specifikke svar kan det måske interessere det ærede medlem, at forfremmelsesudvalgene, som er nedsat i henhold til de almindelige gennemførelsesbestemmelser til vedtægtens artikel 45, har behandlet det ærede medlems spørgsmål og foreslået, at et vist antal point gives til de tjenestemænd, som har fået fratrukket point efter en orlovsperiode af personlige årsager. Udvalgene har specielt noteret, at nogle tjenestemænd — under normale omstændigheder — ville have ansøgt om orlov af personlige årsager, før Kommissionen vedtog de almindelige gennemførelsesbestemmelser til vedtægtens artikel 43. Følgelig er det i forbindelse med dette overgangsår muligt, at forfremmelsesudvalgenes overvejelser resulterer i et forslag til, at der gives kompensation for nogle af de fratrukne point. Derudover har forfremmelsesudvalgene noteret, at effekten — hvad angår forfremmelser — af fratrækning af meritpoint i 2003 var for stor i forbindelse med en overgangsperiode baseret på større forfremmelsestærskler (dvs. at forholdet mellem »tabte point på grund af orlov af personlige årsager og forfremmelsestærskel« for tiden er højere, end det ville have været i et »stabilt« system).

Kommissionen har taget hensyn til alle disse bemærkninger og foreslår følgelig at korrigere alle de fratrækninger, som er blevet foretaget, med tilbagevirkende kraft for at kunne bringe dem på linje med det anslåede forhold i et stabilt system. Dette forslag er medtaget i et bilag til det nye udkast til almindelige gennemførelsesbestemmelser til vedtægtens artikel 45, som blev vedtaget den 21. januar 2004, og er nu genstand for vedtægtsbestemte høringer før endelig godkendelse.

Hvis afgørelsen vedtages, vil den medføre, at en orlov af personlige årsager vil få væsentlig mindre indvirkning på forfremmelsesmuligheder. For eksempel ville et tab af 7 point (en tjenestemand med en karakter på 14/20 er fraværende halvdelen af referenceperioden) blive reduceret til at tab af kun 2,5 point (ud fra den antagelse, at pågældende tjenestemands anciennitet inden for sin lønklasse er 4 år og gennemsnitsancienniteten inden for lønklassen er 5 år).

(1) EFT C 291 E af 26.11.2002.